Listeria by Jhb-voedselafsetpunt gevindArgieffoto: Pixabay.com Die Stad Johannesburg het Vrydag gesê omgewingsgesondheidspraktisyns is tans hard aan die werk nadat tekens van Listeria vroeër vandag by ŉ voedselafsetpunt in die stad gevind is. Dr. Mpho Phalatse, burgemeesterskomiteelid vir gesondheid en maatskaplike ontwikkeling, het gesê monsters is na die Nasionale Instituut vir Oordraagbare Siektes (Nios) geneem om getoets te word. Phalatse, wat nie die naam van die voedselafsetpunt bekend gemaak het nie, het ŉ beroep op gemeenskapslede gedoen om nie paniekerig te raak nie, maar paraat te bly en te hou by voedselveiligheidsriglyne. “Ek wil ons omgewingsgesondheidspraktisyns loof dat hulle hierdie potensiële bron van infeksie aan die lig gebring het. Ons wag vir bevestiging van ŉ laboratorium om te bepaal of dit wel die stam van die organisme is wat siektes veroorsaak. Ons behoort binne die volgende 24 tot 48 uur die uitslae van die toetse te hê,” het Phalatse in ŉ verklaring gesê. “Intussen word inwoners gevra om by voedselveiligheidsriglyne te hou en hulle onmiddellik by hul naaste kliniek aan te meld indien hulle enige simptome ervaar wat met die siekte verbind word, veral swanger vroue, babas jonger as 28 dae, senior burgers bo 65 jaar en pasiënte wie se immuunstelsel onderdruk is.” Volgens die departement van gesondheid is daar 17 verskillende stamme van die organisme, maar nie almal veroorsaak dat mense siek word nie. Die grootste menslike patogeen in die Listeria-genus is L. monocytogenes. Dit is gewoonlik die oorsaak van die relatiewe skaars bakteriële siekte, listeriose, ŉ ernstige infeksie wat veroorsaak word deur kos wat met die bakterie besmet is. Sedert 16 Januarie is altesaam 764 gevalle van listeriose oor die hele land aangemeld. In Johannesburg is 212 gevalle en 19 sterftes aangemeld. Die staat se omgewingsgesondheidsinspekteurs het opdrag gegee dat persele wat as hoë risiko geïdentifiseer is, gesteriliseer moet word terwyl toetse gedoen word. Die ontsmetting van oppervlakke wat met kos in aanraking kom, kan help om die verspreiding van die siekte te voorkom. Alkohol is ŉ doeltreffende oppervlak-ontsmettingsmiddel teen Listeria. Kwaternêre ammonium wat saam met die alkohol gebruik word, verleng die doeltreffendheid van die sterilisasie-aksie. Phalatse het gesê sy sal saam met Herman Mashaba, burgemeester van Johannesburg, werk om die regering se oorsigrol oor voedselhanteerders te verskerp en te verseker dat daar aan die vereiste standaarde voldoen word.